FI Euroopan unionin virallinen lehti CE 70/144

(2004/C 70 E/148)

KIRJALLINEN KYSYMYS E-2833/03

esittäjä(t): Konstantinos Hatzidakis (PPE-DE) komissiolle

(23. syyskuuta 2003)

Aihe: Kreikan valtion työllistämiselimen työttömille tarjoamat koulutusohjelmat

Kreikan työ- ja sosiaaliturvaministeriön päätöksellä 4001/3. tammikuuta 2002 Kreikassa kehitetään työttömille tarkoitettuja koulutusohjelmia ja toteutetaan ne suurten teknisten hankkeiden yhteydessä, joita yhteisrahoitetaan Euroopan sosiaalirahastosta osana yhteisön kolmatta tukikehystä. Tämän jälkeen päätöstä on tarkistettu, ja talousarviota on kasvatettu 41 miljoonaan euroon. Seitsemän kuukauden neuvottelujen jälkeen 7. huhtikuuta 2003 Kreikan työvoiman työllistämiselimen johtaja ehdotti työllistämiselimen ja ohjelmista vastaavien teknisten yritysten välisten sopimusten hyväksymistä.

1. Katsooko komissio, että menettely, jolla ohjelmia koskevat sopimukset myönnettiin suoraan teknisille yrityksille ilman direktiivissä 92/50/ETY (1) edellytettyä tarjouskilpailua, oli laillinen? Kyseinen direktiivi sisällytettiin osaksi Kreikan kansallista lainsäädäntöä presidentin asetuksella 346/1998 ja sitä tarkistettiin presidentin asetuksella 18/2000.

2. Kun otetaan huomioon, että tähän tarkoitukseen osoitetut määrärahat eivät ole rajattomat, hyväksyykö komissio Kreikan hallituksen asettamat prioriteetit? Eikö tässä piile vaara muiden talouden alojen vähättelystä tai laiminlyönnistä?

Anna Diamantopouloun komission puolesta antama vastaus

(7. marraskuuta 2003)

Arvoisan parlamentin jäsenen mainitsemiin koulutusohjelmiin sisältyy integroituja toimia, joilla tuetaan työttömiä sellaisilla erikoisaloilla, jotka liittyvät suurten infrastruktuuri-investointien toteuttamiseen Kreikassa. Euroopan sosiaalirahasto (ESR) yhteisrahoittaa muiden toimien ohella näitä koulutusohjelmia Kreikkaa koskevaan kauden 2000—2006 yhteisön tukikehykseen sisältyvän työllisyyttä ja ammatillista koulutusta koskevan toimenpideohjelman kautta.

Toimenpideohjelman perusteella näihin toimiin sisältyy teoreettista ja käytännön koulutusta tietyillä erikoisaloilla. Harjoitteluosuuden menestyksekkääseen suorittamiseen liittyy tietyn ajan myönnettävä työllistämistuki. Osana aktiivista työmarkkinatoimintaa näiden toimien odotetaan parantavan huomattavasti työttömien työllistymisnäkymiä tietyillä aloilla, joilla työvoiman kysyntä on vilkasta. Tämä on yksi toimenpideohjelman ensisijaisista tavoitteista. Lisäksi nämä koulutustoimet luovat tarvittavaa synergiaa ESR:n ja Euroopan aluekehitysrahaston (EAKR) yhteisrahoittamien toimien välillä.

ESR:n yhteisrahoittamien toimien hallinnosta, seurannasta ja valvonnasta vastaava ohjelman hallintoviranomainen on ilmoittanut, että Kreikan lainsäädännön (lakien 1262/1982 ja 2601/1998) mukainen ehdotuspyyntömenettely on käynnistetty. Koulutustoimien arviointi ja valinta suoritettiin käyttäen laadukkaan teoreettisen ja käytännön koulutuksen tarjoamista sekä harjoittelijoiden työllistymisnäkymiä koskevia ennalta määriteltyjä kriteerejä.

On syytä huomauttaa, että komissiolle toimitettujen tietojen mukaan Kreikan tilintarkastustuomioistuin on tehnyt myönteisen päätöksen käytettyjen menettelyjen laillisuudesta. Päätös tehtiin ennen kuin hallintoviranomainen ja OAED (Kreikan työvoiman työllistämiselin), joka on tässä hankkeessa lopullinen edunsaaja, aloittivat suunniteltujen toimien toteuttamisen.

(1) EYVL L 209, 24.7.1992, s. 1.